ToekomsVenster: Bly koersvashttp://s3-eu-west-1.amazonaws.com/rak2.spens.co.za/radio/2017/763.mp3 Foto: Juanita Badenhorst. Spr. 3:1 NV 1 My seun, wat ek jou leer moet jy nie vergeet nie, hou vas aan wat ek jou voorskryf, 2 want dit sal vir jou ‘n lang lewe verseker, dit sal maak dat jy ‘n vol lewe het. OV 1 My seun, vergeet my onderwysing nie, en laat jou hart my gebooie bewaar 2 want dit sal lengte van dae en jare van lewe en vrede vir jou Die lewe is kosbaar. Die meeste mense wil lewe. Die dood is onafwendbaar deel van die lewe maar ŉ mens wens dit nie nader nie behalwe as jy baie depressief is. Dis nie natuurlik nie. Mense wíl lewe, die lewe is ŉ gawe, die lewe is kosbaar. Om lank te lewe is ŉ uitsonderlike gawe. Dis die kroon op ŉ lewe wat goed deurgebring is. Lewe en dood is nie in ons mag nie. Ons leef uit God se hand. Lank beteken ook nie noodwendig chronologies nie. Jy kry mense wat tagtig jaar oud word maar dis leeg. Jy kry mense wat dertig jaar geleef het en die bewondering en verbeelding van die wêreld aangeryp het. Dis nie hoe lank nie dis hoe intens, betekenisvol, hoë oktaan wat die verskil maak. Die Bybel sê om die wysheid na te streef verseker ŉ lang lewe. Natuurlik ook chronologies as God dit wil. Die begrippe “vol lewe, lewe en vrede” gee ons ŉ aanvoeling vir die ware bedoeling van die teks. Eer jou vader en jou moeder is een voorbeeld van ŉ lewe in wysheid. Hou daaraan vas. Moenie die pad byster raak nie.